**R O M Â N I A** (nu produce efecte juridice)\*

**JUDEȚUL MUREȘ**

**MUNICIPIUL TÂRGU MUREȘ PRIMAR**

**Administrația Domeniului Public Soós Zoltán**

Serviciul Juridic și Avize

**Nr**. 62638/12583/25.09.2023

**R E F E R A T D E A P R O B A R E**

**privind aprobarea încheierii unui act adițional la Contractul de Concesiune nr. 198/01.07.2011 încheiat între Municipiul Târgu Mureș și S.C. Administrator Imobile și Piețe S.R.L., având ca obiect modificarea anexei 1 a Contractului, în sensul excluderii terenurilor situate pe str. Podeni nr. 10 și punerea la dispoziție a acestor terenuri către S.C. Transport Local S.A. în vederea garării și exploatării mijloacelor de transport în comun necesare derulării contractului de delegare a serviciului de transport public pe raza Municipiului Târgu Mureș în baza unui protocol de colaborare**

Prin adresa cu nr. 1371/23.05.2023, înregistrată la S.P.A.D.P. sub nr. 35403/6841/23.05.2023, S.C. Transport Local S.A. ne informa asupra capacităților existente de garare și exploatare a mijloacelor de transport în comun pentru derularea contractului de delegare a serviciului de transport public pe raza Municipiului Târgu Mureș, solicitând *suplimentarea capacităților de garare și exploatare* până la finalizarea lucrărilor de modernizare a platformei din incinta societății, care fac obiectul Proiectului 1048/2021. Ulterior, prin adresa cu nr. 1571/04.07.2023, înregistrată la S.P.A.D.P. sub nr. 45882/8945/04.07.2023, în contextul livrării iminente a 21 de autobuze BMC Diesel și 38 de autobuze Mercedes Hybrid, S.C. Transport Local S.A. a reiterat că nu are capacitatea de parcare și exploatare a acestora.

Având în vedere solicitările S.C. Transport Local S.A., Municipiul Târgu Mureș a avut în plan achiziționarea unui teren corespunzător pe str. Budiului nr. 101A care să servească drept spațiu de garare a autobuzelor recent achiziționate sau a celor mai vechi care nu au fost casate până în momentul de față, însă procedurile negocierilor nu au fost finalizate. Soluția temporară a fost parcarea acestor autobuze în incinta sediului S.P.A.D.P., situat pe str. Kós Károly nr. 1B, unde se află și în prezent. Cu toate acestea, menționăm că acest spațiu nu este corespunzător sau sustenabil pe termen lung pentru parcarea autobuzelor. Parcarea S.P.A.D.P. este străbătută în mod frecvent de autoturisme cu tonaj greu care livrează materiale de construcție, vopsele, obiecte de mobilier urban, indicatoare rutiere etc., cu scopul depozitării acestora în incinta sediului instituției. Totodată, parcarea este folosită și pentru depozitarea vehiculelor abandonate pe domeniul public, până la casarea acestora. Asemenea activități pot constitui un real pericol de avariere a autobuzelor ca urmare a manipulării mărfii sau depozitării vehiculelor abandonate și, ca atare, considerăm oportună utilizarea altui spațiu pentru gararea autovehiculelor necesare serviciului de transport public local.

Prin proiectul de hotărâre alăturat, propunem folosirea terenurilor situate pe str. Podeni 10 pentru gararea și exploatarea autobuzelor de către S.C. Transport Local S.A., imobile care în prezent sunt date în concesiune către S.C. Administrator Imobile și Piețe S.R.L., ca urmare a adoptării H.C.L. nr. 434 din 24 noiembrie 2022 .Propunem totodată ca folosința efectivă să fie conturată în cadrul unui protocol de colaborare încheiat între Transport Local și Municipiul Târgu Mureș prin Administratia Domeniului Public cu acordul Consiliului local al Municipiului Târgu Mureș, în calitate de unic decident cu privire la patrimoniul municipalității.

Valoarea de inventar a terenurilor situate pe str. Podeni nr. 10 identificate în cartiile funciare este de 2.517.375,75 lei:

CF nr. 133106 Târgu Mureș în suprafata de 202 mp din care Municipiulo Târgu Mureș deține cota de ½, CF nr. 133107 în suprafața de 482 mp, CF nr. 133108 în suprafață de 4869 mp . Facem mențiunea că scoaterea terenurilor din contractul Contractul de Concesiune nr. 198/01.07.2011 se va face prin grija Biroului Concesionări, Închirieri și Vânzări din cadrul Direcției Economice.

Temeiul legal al proiectului de hotărâre alăturat este reflectat în art. 8, alin. (1) și alin. (3), lit. a) din Legea nr. 51/2006 a serviciilor comunitare de utilităţi publice, potrivit cărora:

*„(1) Autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ-teritoriale care compun sistemele de utilităţi publice.*

*[...]*

*(3) În exercitarea competenţelor şi atribuţiilor ce le revin în sfera serviciilor de utilităţi publice, autorităţile deliberative ale administraţiei publice locale asigură cadrul necesar pentru furnizarea serviciilor de utilităţi publice şi adoptă hotărâri în legătură cu:*

*a) elaborarea şi aprobarea strategiilor proprii privind dezvoltarea serviciilor, a programelor de reabilitare, extindere şi modernizare a sistemelor de utilităţi publice existente, precum şi a programelor de înfiinţare a unor noi sisteme, inclusiv cu consultarea operatorilor”*

 Ordonanța de urgență nr. 57 din 3 iulie 2019 privind Codul administrativ prevede la art. 129 alin. (1) din OUG 57/2019 următoarele: ***Consiliul local are initiativa și hotărăște, în condițiile legii în toate problemele de interes local*** cu exceptia celor care sunt date prin lege în competența altor autorități ale administratiei publice locale sau centrale. Consiliul local exercita ***atribuții privind administrarea domeniului public și privat al comunei orașului sau municipiului și atribuții privind gestionarea serviciului de interes local.***

Având în vedere cele expuse, supunem aprobării Consiliului Local proiectul de hotărâre alăturat.

**Aviz favorabil al**

**Administrației Domeniului Public**

**Director A.D.P.**

**ing. Moldovan Florian**

**\*Actele administrative sunt hotărârile de Consiliu Local care intră în vigoare și produc efecte juridice după îndeplinirea condițiilor prevăzute de art. 129 și art. 139 din O.U.G. nr. 57/2019 privind Codul Administrativ**

**ROMÂNIA Proiect**

**JUDEȚUL MUREȘ** (nu produce efecte juridice\*)

**CONSILIUL LOCAL MUNICIPAL TÂRGU MUREȘ**

 **PRIMAR**

 **Soós Zoltán**

**H O T Ă R Â R E A nr. \_\_\_\_\_\_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_2023**

**privind aprobarea încheierii unui act adițional la Contractul de Concesiune nr. 198/01.07.2011 încheiat între Municipiul Târgu Mureș și S.C. Administrator Imobile și Piețe S.R.L., având ca obiect modificarea anexei 1 a Contractului, în sensul excluderii terenurilor situate pe str. Podeni nr. 10 și punerea la dispoziție a acestor terenuri către S.C. Transport Local S.A. în vederea garării și exploatării mijloacelor de transport în comun necesare derulării contractului de delegare a serviciului de transport public pe raza Municipiului Târgu Mureș în baza unui protocol de colaborare**

**Având în vedere:**

a) Referatul de aprobare nr. 62638/12583/25.09.2023 inițiat de Primar prin Serviciul Public Administrația Domeniului Public privind aprobarea încheierii unui act adițional la Contractul de Concesiune nr. 198/01.07.2011 încheiat între Municipiul Târgu Mureș și S.C. Administrator Imobile și Piețe S.R.L., având ca obiect modificarea anexei 1 a Contractului, în sensul excluderii terenurilor situate pe str. Podeni nr. 10 și punerea la dispoziție a acestor terenuri către S.C. Transport Local S.A. în vederea garării și exploatării mijloacelor de transport în comun necesare derulării contractului de delegare a serviciului de transport public pe raza Municipiului Târgu Mureș în baza unui protocol de colaborare

b) Raportul Comisiilor de specialitate din cadrul Consiliului local municipal Târgu Mureș;

c) Raportul Direcției Juridice, Contecios Administrativ și Administrație Publică Locală;

d) Raportul Direcției Economice;

**În conformitate cu prevederile:**

* Art. 3, alin. (1), art. 8, alin. (1) și alin. (3) lit. a) din Legea nr. 51/2006 a serviciilor comunitare de utilităţi publice, rep., cu modificările și completările ulterioare;
* Art. 3 și art. 16, alin. (1) și alin. (2) din Legea nr. 92/2007 a *serviciilor publice de transport persoane în unităţile administrativ-teritoriale, cu modificările și completările ulterioare;*

**În temeiul** art. 129 alin. (1), alin. (2) lit. ”c” și ”d”, alin. (7), lit. ”n”, art. 139 alin. (1) și art. 196, alin. (1), lit. ”a” din O.U.G. nr. 57/2019 privind Codul Administrativ, cu modificările și completările ulterioare,

**H o t ă r ă ș t e:**

**Art.1**. Se aprobă încheierea unui act adițional la Contractul de Concesiune nr. 198/01.07.2011 încheiat între Municipiul Târgu Mureș și S.C. Administrator Imobile și Piețe S.R.L., având ca obiect modificarea anexei 1 a Contractului, în sensul excluderii terenurilor situate pe str. Podeni nr. 10 înscrise în CF nr. 133106 Târgu Mureș în suprafata de 202 mp din care Municipiul Târgu Mureș deține cota de ½, CF nr. 133107 în suprafața de 482 mp, CF nr. 133108 în suprafață de 4869 mp.

**Art. 2.** Se aprobă punerea la dispoziție a terenurilor situate în str. Podeni nr. 10 prevăzute la art.1 către S.C. Transport Local S.A în vederea garării și exploatării mijloacelor de transport în comun necesare derulării contractului de delegare a serviciului de transport public pe raza Municipiului Târgu Mureș în baza unui protocol de colaborare.

**Art.3** Se aprobă modelul protocolului de colaborare între S.C. Transport Local S.A. și Municipiul Targu Mureș prin Administrația Domeniului Public conform Anexei 1 la prezenta hotărâre, în scopul executării articolului 2.

**Art. 4**. Protocolul se va încheia pe o perioada de 1 an cu posibilitatea de prelungire și face parte integrantă din prezenta hotărâre.

**Art. 5.** Încheierea actului adițional menționat la articolul 1 al prezentei se va realiza prin grija Biroului Concesionări, Închirieri și Vânzări din cadrul Direcției Economice.

**Art. 6.** Cu aducerea la îndeplinire a prevederilor prezentei hotărâri se încredinţează Executivul Municipiului Tg. Mureş prin Serviciul Public Administraţia Domeniului Public, Direcția Economică, S.C. Transport Local S.A.

**Art. 7.** În conformitate cu prevederile art. 252, alin. (1), lit. c) și art. 255 din O.U.G.nr. 57/2019 privind Codul Administrativ, precum și ale art. 3 alin. 1 din Legea 554/2004 Legea contenciosului administrativ, prezenta Hotărâre se înaintează Prefectului județului Mureș pentru exercitarea controlului de legalitate.

**Art. 8.** Prezenta hotărâre se comunică:

* Serviciului Public Administraţiei Domeniului Public;
* Direcției Economice;
* S.C. Administrator Imobile și Piețe S.R.L.;
* S.C. Transport Local S.A.

**Viză de legalitate**

**Secretarul General al Municipiului Târgu Mureș**

**Bordi Kinga**

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr. 57/2019 privind Codul Administrativ**